*Za ostala značenja, vidi Pali anđeo (razvrstavanje).*
Pad anđela, ilustracija Gustava Doré u djelu Johna Miltona "Izgubljeni raj", 1866.
**Pali anđeo** je, prema judeo-kršćanskom vjerovanju, anđeo koji je protjeran s nebesa. Ta kazna je posljedica neposlušnosti i pobune dijela anđela protiv Boga. Najpoznatiji pali anđeo je Sotona.

Knjiga proroka Henoka
---------------------

Prema apokrifnoj *Knjizi proroka Henoka*, grupa od dvije stotine anđela, zvanih *Posmatračima*, sišla je s nebesa na Zemlju kako bi se oženili ljudskim ženama i dobili s njma djecu. Imena njihovih poglavara su *Samjaza*, njihov vođa, *Urakabarameel*, *Akibeel*, *Tamiel*, *Ramuel*, *Danel*, *Azkeel*, *Saraknjal*, *Asael*, *Armers*, *Batraal*, *Anane*, *Zavebe*, *Samsaveel*, *Ertael*, *Turel*, *Jomjael* i *Arazjal* (*Hen 7,1-9*).

Svaki od anđela uze ženu i počne ih podučavati vradžbinama, zazivima i uporabi ljekovitog bilja. Žene su rodile divove, potomke anđela. Tada je, prema opisu u knjizi, Bog odlučio kazniti anđele koji su sišli na Zemlju, zbog miješanja s ženama te pošalje arkanđele Gabriela i Mihovila da unište njihove potomke te uhvate i bace ispod zemlje neposlušne anđele, gdje će ostati zatvoreni sve do Sudnjeg dana (*Hen 10,13-16*).

Novi zavjet
-----------

Najizravniji spomen na pale anđele u Novom zavjetu, nalazimo u dvije apostolske poslanice. Tako u *Drugoj Petrovoj poslanici* (*2 Pt 2,4*) stoji:

> Doista, Bog nije poštedio ni anđela koji sagriješiše, nego ih je strovalio u pakao, i predao ih za sud.
> 
> 

U *Judinoj poslanici* (*Jd 1,6*) također se spominje pobuna anđela i njihov pad:

> Također, anđele koji ne održaše svojega dostojanstva, nego ostaviše svoje prebivalište, zadržao je (Bog) vječnim okovima u mraku za sud velikoga dana.
> 
> 

Postoje i drugi odlomci u Novom zavjetu koji neizravno spominju pad anđela, poput *Evanđelja po Luki* (*Lk 10,18*), gdje se spominje pad Sotone s neba kao munja i *Evanđelja po Mateju* (*Mt 25,41*) gdje piše o vječnom ognju pripravljenom đavlu i njegovim anđelima.

Grijeh anđela
-------------

Kršćanski demonolog Egon von Petersdorff (1892.-1963.) u svom djelu "Demoni, vještice, spiritisti" (*Daemonen, Hexen, Spiritisten*, 1960.) pojašnjava prirodu zla i tzv. *pragrijeh* koji su počinili anđeli kada su ustali protiv Boga. O odnosu između Boga, počinitelja grijeha i samog grijeha, kazuje dogma donesena na Lateranskom koncilu 1215. godine:

> Đavla i ostale demone Bog je po njihovoj naravi stvorio kao dobre, ali su oni sami po sebi postali zli.
> 
> 

U procesu tzv. *prokušavanje anđela* podbacio je jedan dio anđela na čelu s Luciferom koji je želio postati sličan Bogu. Zbog toga su on i anđeli koji su stali uz njega izgubili Božju milost bez mogućnosti otkupljenja.

Bilješke
--------

1. 1 2  Laurence, Richard (ur.), str. 57.-58.
2. ↑  Biblija, Sveto pismo Staroga i Novoga zavjeta, str. 1346.
3. ↑  Biblija, Sveto pismo Staroga i Novoga zavjeta, str. 1170.
4. ↑  Biblija, Sveto pismo Staroga i Novoga zavjeta, str. 1129.
5. ↑  Petersdorff, Egon von, str. 38.
6. ↑  Petersdorff, Egon von, str. 39.-41.

Literatura
----------

* *Biblija, Sveto pismo Staroga i Novoga zavjeta, Hrvatsko biblijsko društvo, Zagreb, 2007.* ISBN 978-953-6709-48-9
* *Laurence, Richard (ur.), Knjiga proroka Henoka, TELEdisk, Zagreb, 2002.* ISBN 953-7039-04-8
* *Petersdorff, Egon von, Demoni, vještice, spiritisti, Verbum, Split, 2003.* ISBN 953-6197-26-X

Vanjske poveznice
-----------------

* The Nature of Evil Arhivirano 2008-08-20 na Wayback Machine-u ()
* Angels - Catholic Encyclopedia ()

***Pali anđeo*** na Wikimedijinoj ostavi